**SAJTÓKÖZLEMÉNY**

Azonnal közölhető

**1,5 MILLIÓ FORINT GYERMEKMOSOLYRA A PIROS ORR BOHÓCDOKTOROKNAK**

A tatabányai kórház gyermekosztályán kezelt gyerekek gyógyulását támogatja a Bridgestone

Tatabánya, 2018. szeptember 19.: **A nevetés és a jókedv gyógyít, ezért a Bridgestone 1.500.000 forintot adományoz a Piros Orr Bohócdoktorok Alapítványnak a munkatársai által a B-Olympic egészségprogramban sétával, futással, úszással, kerékpározással vagy más sporttevékenységgel megtett több mint 10.000 km után. Az alapítvány bohócdoktorai, dr. Spuri és dr. Nyulánka a támogatással a tatabányai Szent Borbála Kórház gyermekosztályán krónikus betegségekkel küzdő és baleset miatt kezelt gyermekek arcára csalnak majd mosolyt, derűt és nevetést.**

**B-Olympic: kilométerekkel az egészségért**

A Bridgestone számára fontos a sport és az egészség, ezért a vállalat januárban indította el B-Olympic elnevezésű dolgozói egészségmegőrző és prevenciós programját. A program keretében a vállalat világszerte arra ösztönözte munkatársait, hogy mozgással; sétával, futással, biciklizéssel, úszással és bármilyen más sporttevékenységgel tegyenek aktívan az egészségükért és a megtett kilométereket töltsék fel egy rendszerbe. 2018 első felében a Bridgestone európai dolgozói több mint 1 millió kilométert tettek meg sportolással. Ezzel a távolsággal 25-ször kerülhették volna meg a Földet, vagy lefuthattak volna közel 23.700 maratont is. A nemzetközi eredményekhez a Bridgestone 30 magyar munkatársa is hozzájárult, akik összesen több mint 10.000 kilométert tettek meg.

A megtett kilométerek után a vállalat szerte a világon karitatív és non-profit szervezeteknek ajánl fel támogatást. Magyarországon ezt a a Piros Orr Bohócdoktorok Alapítvány kapja, amelynek a munkáját az abroncsgyártó 1,5 millió forinttal, azaz minden megtett kilométer után szimbolikusan 150 forinttal segíti. A támogatással az alapítvány két bohócdoktora a tatabányai Szent Borbála Kórház gyermekosztályán krónikus betegségekkel küzdő és baleset miatt kezelt több száz kisgyermeket nevettetnek majd meg.

*„Örömmel támogatjuk a Piros Orr Bohócdoktorok Alapítvány munkáját, hiszen az közvetlenül segíti a beteg gyermekeket és a vállalatunknak is otthont adó régió és városok, Tatabánya és Környe gyermekeket nevelő családjait.”* – mondta Topolcsik Melinda, a Bridgestone Tatabánya Termelő Kft. ügyvezető igazgatója. *„Nincs fontosabb dolog az életben, mint gyermekeink mosolya, ha pedig a gyermekünk beteg, akkor ez a mosoly még inkább felértékelődik. Örülök annak, hogy e nemes feladat teljesítésében úgy segíthetjük a bohócdoktorokat, hogy közben dolgozóinkat is aktív és egészséges életmódra ösztönözzük” – tette hozzá.*

**A nevetés gyógyít**

A Piros Orr Bohócdoktorok Alapítvány küldetése 1996 óta az, hogy minél több kórházban ápolt gyermekhez és szülőhöz, illetve otthonban élő idős emberhez juttassa el a nevetés rendszeresen adagolt gyógyszerét. A bohócdoktorok az ország 15 pontján járják a kórházak gyermekosztályait, ezzel okozva vidám perceket a kis betegeknek, hozzásegítve őket egészségük mielőbbi visszanyeréséhez.

*„A humor lehetővé teszi, hogy egy nehéz élethelyzetre más szemszögből tekintsünk, és a nevetés segítségével a félelmet, fájdalmat és szomorúságot enyhítsük”* – tartjaRékay Ágnes, a Piros Orr Bohócdoktorok Alapítvány ügyvezető igazgatója. *„Hiszünk abban, hogy azok a betegek, akik találkoznak bohócdoktorral gyorsabban épülnek fel egy-egy betegség, vagy éppen műtétek után. Dr. Spuri és dr. Nyulánka arról gondoskodik, hogy a jókedv a tatabányai Szent Borbála Kórház gyermekosztályán is állandó vendég legyen”* – tette hozzá.

**A Bridgestone rendszeresen segít és támogat**

Társadalmi felelősségvállalási tevékenysége részeként a Bridgestone termékekkel, illetve anyagiakkal is folyamatosan támogat különböző köz- és társadalmi feladatokat ellátó szervezeteket és intézményeket. A vállalat évek óta segíti abroncsokkal a Magyar Mentőmotor Alapítványt. Tavaly a Semmelweis Egyetem vérszállító flottájának autóit, karácsony előtt az Ökumenikus Segélyszervezet, a közelmúltban pedig a Mozgáskorlátozottak Komárom-Esztergom Megyei Egyesületének gépjárműveit látta el új abroncsokkal. A vállalat emellett rendszeresen támogat kiemelt sporteseményeket is, köztük például a Budaörsi Félmaratont, a Komárom-Komárno utcai futóversenyt, illetve az Ultrabalatont is.

**További információ kérhető:**


|  |  |  |
| --- | --- | --- |
| **Piskóti Attila / Tölgyi Kriszta**  Premier Next Communications  Tel: 1/483-1860; 30/915-9002  Email: [tolgyi@premiercom.hu](mailto:tolgyi@premiercom.hu) | |  | | --- | | **Károlyi Kata**  Bridgestone Magyarország Kft.  Tel.: 1/430-2796  E-mail: [Katalin.KAROLYI@bridgestone.eu](mailto:Katalin.KAROLYI@bridgestone.eu) | |

**HÁTTÉR-INFORMÁCIÓ**

***A Bridgestone EMEA-ról***

*A belgiumi központú Bridgestone Europe (BSEU) a világ legnagyobb gumiabroncs és gumitermék gyártó vállalata, a tokiói központú Bridgestone Corporation leányvállalata. A cég a régió 38 országában, összesen több, mint 18.300 főt foglalkoztat, valamint 15 gumiabroncs és gumitermék gyárat, egy kiemelt K+F központot és egy tesztközpontot működtet.* *A Bridgestone Európában, a Közel-Keleten és Afrikában gyártott prémium gumiabroncsait világszerte értékesítik.*

*További információkért keresse fel a* [*http://www.bridgestone.hu/szemely-4x4-es-kisteherabroncsok/*](http://www.bridgestone.hu/szemely-4x4-es-kisteherabroncsok/)*, a* [*https://www.bridgestonenewsroom.eu*](https://www.bridgestonenewsroom.eu) *honlapot vagy látogasson el* [*Facebook*](https://www.facebook.com/Bridgestone.Magyarorszag/)*,* [*Instagram*](https://www.instagram.com/bridgestoneeurope/) *oldalunkra, illetve* [*YouTube*](https://www.youtube.com/user/bridgestone) *csatornánkra.*



***A Bridgestone Tatabánya Termelő Kft.-ről***

*A Bridgestone Tatabánya Termelő Kft. 2006-ban kezdte meg működését és napjainkra Magyarország egyik legnagyobb abroncsgyárává vált. Alapítása óta a vállalat munkavállalóinak száma több mint kétszeresére emelkedett: míg 2008-ban 361 munkavállalóval kezdődött meg a termelés, addig napjainkban mintegy 1.200-an dolgoznak a világhírű márkával fémjelzett abroncs gyártásán.*

*A Bridgestone Tatabánya Termelő Kft. gyárában elsősorban prémium kategóriás gépjárművekre szánt, nagy sebességindexű, személyautó és terepjáró abroncsok készülnek 230 féle méretben. Az üzemben a Bridgestone márka DriveGuard, Turanza és Potenza termékei, valamint a Firestone márka Roadhawk, Winterhawk és Destination termékei készülnek.*

*A Bridgestone Tatabánya Termelő Kft. beszállítói hálózatát mintegy 750, döntő részben magyar kis- és középvállalat alkotja, amelyektől a cég tavaly 4,6 milliárd forint értékben vásárolt árukat és szolgáltatásokat. A vállalat éves árbevétele 2016-ban 36 milliárd forint, 2017-ben pedig 53,1 milliárd forint volt.*